khistorydata/jeongjo-sjw-relations huggingface dataset:
정조 22년 · 목
備邊司啓言忠淸監司韓用和狀啓以爲本道穀簿素甚零星每當分糶或不免傾庫盡分自丙辰添還之後列邑穀總比前稍裕而若其自來最少邑猶患不贍只以應分之數實無排比之路各樣還軍餉留庫條中特許加分沿邑中穀物最少之處裒益均排然後可無絕巡之患依近例斟酌移轉事竝請令廟堂稟旨分付矣本道穀簿比他道最少只以應分之數恐無排比之勢至於移轉裒益昨年有如干停退山沿多少亦多不均竝依狀請施行雖是穀少之邑旣許移轉切勿傾庫盡分之意請一體分付允之敎以今日之雨澤得於企望之餘爲三農萬幸而貯穀之政不可以得雨而放忽移轉雖爲民食宜其商量事勢無敢輕易傾囷加分亦宜視此審愼卿其嚴飭本道及加分狀請諸道近來諸道留庫久未發遣摘奸待畢分自本司稟旨分遣抽栍考察
정조 22년 · 강
命掖隸南命業嚴杖定配行首別監崔德福不能檢飭之司謁張光益亦爲嚴杖
정조 22년 · 목
司謁趙順得手本以爲外任下直時別監輩之無得接語於行下一款飭禁截嚴而別監南命業謂以後告行下甚至有攀緣於私人受出於私室者事未前有南命業爲先除下後令攸司從重科罪不能檢飭之行首別監崔德福三座別監池養謙掌務別監金商裕亦爲除下以懲日後之弊敎以所謂後告稍異於科前犯科嚴飭之下何敢與受乎當該掖隸令該曹嚴杖定配畿沿行首漢嚴杖除名其餘嚴杖懲勵不能檢飭之司謁亦令各別嚴杖內外之分何等截嚴該守令之不能嚴斥轉囑至登於奏御文書令該曹査出捧現告草記此後更有現發不但掖隸重治當該守令直自政院論勘○刑曹啓言犯科別監南命業嚴杖一百通津府定配押送行首別監崔德福其餘別監池養謙金商裕各嚴杖一百司謁張光益亦爲嚴杖一百放送○吏曹啓言別監南命業後告行下受出於守令事査實事命下矣自臣曹査實則成川府使韓晩裕初不嚴斥於掖隸以致手本之登聞云請令該府拿問處之敎以必是掖隸急於免罪之奸計旣命杖配該倅別無更問之端此草記置之
정조 22년 · 강
命監試覆試闌入儒生等嚴覈同情照勘而其中車履範降定水軍
정조 22년 · 목
刑曹啓言監試覆試一二所闌入儒生等摘奸備邊郞捉送故反覆嚴問則平壤朴琦洪汝舟水原白師球遂安李蘂全州杜萬元江東李錫邦等粗解筆法而雖無同接冒入場中或有求筆之人則賣筆書給之計果以在喪身死代換名冒入云楊州安喆欽江陵辛任寧平壤金觀大等隨往至親及同接人立於圍外儒生入去之際因圍門之頹壓顚仆於圍內混在闌入之中云松禾車履範聞本邑入格人車敬履身死幸其姓同欲以敬履改名冒入云矣渠輩換易姓名冒禁闌入則其所爲人代述代書之狀明若觀火而平問之下難以取服請竝加嚴刑覈出同情一體照勘車履範則旣以車敬履身死代冒入之罪遲晩別無更問之端依律文降定水軍令兵曹定配押送允之○兵曹啓言罪人車履範慶興府水軍充定押送配所
정조 22년 · 강
刑曹以順天前府使金翰東等緘推照律啓
정조 22년 · 목
該曹啓言順天許得中殺獄初檢官順天前府使金翰東緘答以爲三綱重於三尺而許得中夫妻相諉之語登諸文案致有此問備之擧不能審愼之罪在所難逃云覆檢官光陽前縣監韓師鎭前以他罪定配置之雲峯僧先監殺獄初檢官雲峯前縣監李光進覆檢官長水前縣監朴壽亨等緘答以爲先監之欲爲自脫推諉其兄有傷倫理乙孫之恐延其弟自當其罪可見彝性而不善檢覈致使乙孫經年囚刑者莫非渠等誤錯之致云主同推官雲峯縣監李鉐南原府使朴知源等緘答以爲先監之諉罪其兄大關倫常而遽登推案莫非渠等昏謬所致云請金翰東李光進朴壽亨李鉐朴知源杖八十收贖公罪施行從之敎以金翰東李光進朴壽亨功減一等朴知源功議各減一等
정조 22년 · 강
以李聖圭等爲東堂覆試文一所試官李晩秀等爲二所試官沈晉賢等爲武一所試官姜彝正等爲二所試官
정조 22년 · 목
文一所試官李聖圭洪明浩洪聖淵李泰永李翼晉金近淳金熙周二所試官李晩秀尹弼秉李鎭復宋民載宋銓沈象奎權晙武一所試官沈晉賢申大謙鄭學耕鄭觀輝任聖皐具縉二所試官姜彝正申應周李東植鄭景祚李石求權玭
정조 22년 · 강
召見左議政蔡濟恭右議政李秉模藥房提調沈煥之副提調徐龍輔及諸閣臣于維與宅
정조 22년 · 목
大臣閣臣承候藥院請診也○濟恭等曰夜間靜攝中聖候若何予曰膈氣尙未夬降姑待數日欲爲强作矣濟恭曰旣已動駕於此地則雖未行禮而心香之上格誠意之流通實與躬享無異觸寒勞動必有添損之慮多日滯留殿宮之遠外貽憂亦必不細少待聖候之差勝仍卽回鑾是臣區區之望也予曰更當觀勢有所下敎而如可强則豈可不親行乎予之今番諸症實由於遇災修省之餘恐懼之心自不能已心旣不安病隨而發蓋恐懼修省自恐懼修省保嗇身心自保嗇身心而因彼損此亦有愧於學力之不足矣煥之曰康命吉今已待令濟劑當爲議定矣予曰湯劑別無可用者矣仍命醫官康命吉招入議藥命吉曰感候雖緊只是外氣善爲調攝無致觸寒則自當有康復之效湯劑則姑待夕間更議似好矣
정조 22년 · 강
命園所設布帳待令守令及植木守令等竝退去
정조 22년 · 강
命傳香承旨馳詣文廟奉審摘奸
정조 22년 · 강
特遣禮曹判書趙尙鎭行釋菜于本府校宮命分獻官以閣臣玉堂分差
정조 22년 · 목
敎以今夜適値釋菜本府校宮遣宗伯行祀分獻官亦以隨駕閣臣玉堂中分差○予敎承旨李泰永曰祝文則左相旣經留守使之撰出可也
정조 22년 · 강
命巡監軍及初二日入直局別將把總哨官內三廳禁衛營把總哨官守門將以前受點人至回鑾前擧行
정조 22년 · 목
承旨李益運啓言謁園旣有退行之命回鑾亦當差退日子矣巡監軍及初二日入直局別將把總哨官內三廳禁衛營把總哨官守門將似當以前受點人擧行而自下不敢擅便敢此仰達從之
정조 22년 · 강
命留陣留營軍兵去就以文跡擧行之意諭留都大臣
정조 22년 · 목
承旨李益運啓言留陣留營軍兵去就雖以信箭指揮不可無文跡請以此意成送有旨于留都大臣處從之
정조 22년 · 강
命兵曹判書李時秀等爲試官行試射于講武堂兼察壯勇大將趙心泰等爲試官行砲放于東將臺
정조 22년 · 목
敎以試射試所講武堂爲之試官兵曹判書李時秀宣傳官金益彬親軍衛別將曺允彬爲之砲放試所東將臺爲之試官兼察壯勇大將趙心泰別軍職李溏禿城中軍金㷞爲之分詣試所後一中以上榜目修啓
정조 22년 · 강
召見御史林漢浩鄭晩錫于維與宅
정조 22년 · 목
予曰爾等來此後有所執捉者乎晩錫曰只有待令之命未承廉察之敎故來時道路雖或周視而亦不敢如例探察矣予曰本府地方甚廣海面峽村民弊疾苦無以詳知爾輩分往各別詳探還宮後書啓而雖費多日儘勿草率一一知來可也
정조 22년 · 강
召見大臣閣臣藥院提調及壯勇外使徐有隣兼內使趙心泰于維與宅仍詢問本府還穀除耗便否及外營軍丁移換釐正之方命園幸沿路本營兵軍糧以價本換用本營儲留米園所賭地粗輸納便宜使外使擧行
정조 22년 · 목
社壇春享儲慶宮毓祥宮延祐宮文禧廟祭享在再明也予謂承旨李益運曰社壇享事在明宵忠勳府堂上率忠贊衛進去陪奉位版及行事後修掃等節各別看審事成送有旨于守宮承旨處
정조 22년 · 강
右諭善李城輔從縣道陳疏賜批
정조 22년 · 목
疏略曰臣病勢沈痼實難周旋侍讀之狀頃已仰籲於辭本中及伏承御批以春寒不解有差待稍暄上來之敎體下洪恩不勝攅祝玆又特降別諭申之以收召之命伏地震越益無容措臣豈不欲踢蹶奔趨仰答隆私而風漸宿症每逢春節如期而發近日以來一陪添重丹熱滿面隔痛兼劇奄奄有難支之勢擔舁一行恐違初計其爲惶懍悶蹙不啻前日之比也假使臣幸得回蘇强力登程至於誦說之任初非如臣之所敢擬而左諭善尹得孚呈告之期將滿自當卽出今則講學一事似無緣臣久撤之患矣伏乞遞臣職名批以疏批之姑此徐徐欲待愼節之差勝此後日氣亦當和暢强之似無難以卿尙未造朝僚員亦皆逡巡春晷舒長之時一日遲延豈不可閔卿若念及豈待予言之更事懃懃卿須卽爲登途至於偕來之行前批旣體諒今又如之事事要欲便卿之心開示進身之路幷須體悉仍敎曰此批答下諭于行護軍李城輔處
정조 22년 · 강
吏曹判書閔鍾顯陳疏請勘賜批
정조 22년 · 목
疏略曰臣之失職憤事亦已甚矣夫諡坐至重而大僚先已赴公則固當加意察飭趁時呈牒以爲署經之地而臣則矇然未之知也自太常而傳禮曹自禮曹而傳于本曹則固不過二鼓三鼓之間而自三鼓而至翌日之朝稽滯而不呈于政府則其失專在於臣曹遂致大僚經宿於他司開政拖至於日晩上煩酬應下駭聽聞問備薄罰不足以彰其怠慢之咎伏乞重勘臣罪批以卿雖未知云而國綱則所係不細遲滯罪在吏曹云問備輕矣卿則施以越俸之典
정조 22년 · 강
禮曹判書李祖源陳疏請勘賜例批
정조 22년 · 목
疏略曰臣待罪春曹觸事憒憒迺者諡狀署經有命大僚侵夜開坐而緣臣慢忽拖至翌日未卽擧行萬萬悚惶問備薄勘罰不當罪伏乞亟賜鐫免
정조 22년 · 강
命武科覆試一二所不呈單擧子等査實許赴
정조 22년 · 목
東堂覆試武一所啓言臣所初試擧子當付元額九十五人內無緣不呈單十一人除捧單實數爲八十四人先自木箭試取敎以式年覆試武擧子當爲埋頭唾掌以較得失則十一人之公然不呈單事未前聞必是入門官不勤捧單卿等卽爲査實許赴○又啓言擧子十一人之不呈單委折使入門官各別査實則元額九十五人內京居閑良洪橚咸興親騎衛朴應祿以都試居首直赴殿試槐山通德郞申大健淸州閑良尹載赫安岳閑良李達元穩城閑良全律曾俱遭喪漆谷閑良李光成身故康津閑良高時麟金蜂鍾洪原親騎衛朴師濂北靑親騎衛金得鍊俱以身病不得上來云矣○東堂覆試武二所啓言本所初試元額當赴爲九十二人而入門捧單只爲七十三人其中無緣不赴者忠淸道一人全羅道二人江原道三人平安道一人慶尙道十二人合爲十九人故査問其委折於入門官則所告內擧子輩來呈單子則隨呈隨捧而已其無緣與有頉無以知得云故只以元捧單試取敎以一所草記批旨見之乎
정조 22년 · 강
命園幸十一番隨駕司鑰尹昌烈施賞
정조 22년 · 목
兵曹啓言依下敎今日中日試射時園幸十一番隨駕司鑰尹昌烈同爲試射而不得入格敎以依他例木一疋賜給
정조 22년 · 강
命古今島僉使口傳擇差除朝辭給馬下送
정조 22년 · 목
全羅右水使金處漢以古今島僉使金百鍊身死馳啓敎以雖曰鎭將此時民事不可曠官令該曹口傳擇差待下批除朝辭給馬下送
정조 22년 · 강
賑恤廳以司馬榜中鄕儒年七十以上人下去時糧資分給啓
정조 22년 · 목
該廳啓言今番司馬榜中年七十以上人下去時令賑廳給糧資事命下矣華城生員兪鉉復糧米二斗錢二兩懷德生員宋堯相糧米三斗錢三兩星州生員李日祿糧米四斗錢四兩慶興進士吳達彥糧米六斗錢六兩分給矣
정조 22년 · 강
禁衛營以捉虎軍施賞啓
정조 22년 · 목
該營啓言本營守門軍宋次福甕巖洞近處捉得小虎一頭來納故封進而木三疋布二疋依例施賞矣
정조 22년 · 강
召見左議政蔡濟恭右議政李秉模藥院提調沈煥之副提調徐龍輔隨駕諸閣臣及壯勇外使徐有隣兼內使趙心泰京畿監司李在學有司堂上李時秀趙鎭寬于維與宅詢問本府還穀除耗後支放給代之方
정조 22년 · 목
大臣閣臣承候藥院請診也○濟恭等曰夜間調攝中聖體候若何予曰今則比昨差勝明當行禮再明則當還宮矣謁園之擧苟或有妨於調攝之節則强而爲之反近於人事上諸議之迭請還宮予亦不以爲非矣卽者慈宮有所下敎若曰行幸禮重今此動駕本爲謁園展誠今若徑爲回鑾則人固不能盡知其出於十分愼攝而八方瞻聆反易驚惑且直爲還宮雖若爲目下調理之道以無窮之聖慕旣還之後每以誠禮之未展耿耿缺然于中或反致膈候之添加多日調攝以待平復必行謁園之禮爲好云慈敎旣如是諸節今亦頓勝享事之親將固無處矣濟恭等曰伏承慈敎實出尋常萬萬臣等之憂只在目前而慈慮之卓越至及日後臣不勝欽頌贊歎第聖候姑未夬復明日日氣亦未可知更加調攝實是區區之望也予曰明日若不行禮則非但更無吉日軍兵百官之多日滯留亦甚可悶予之筋力亦有自量者存蹔時往來何必爲慮乎予謂濟恭等曰支放給代之道其果何以料量耶濟恭等曰依下敎以整理穀耗條相換磨鍊而不足之數又以勅需米耗條磨鍊給代諸議亦幾歸一矣予曰其數相當耶內閣提學鄭民始曰本府還餉分給者爲三萬四千六百餘石折米爲一萬八千五百餘石故耗條米爲一千八百五十石其中諸般支放等一千二百四十石則折價五兩當爲六千二百餘兩排朔六百九石餘則折價當爲三千四十餘兩矣整理穀每年耗約爲一千餘石此則折價三兩當爲三千兩有餘與彼排朔條相當而少不足勅需耗條一千八百石折價四兩當爲七千餘兩與彼支放條相當而多有餘矣有隣曰本府米價踊貴貿取絕難故皆以五兩磨鍊矣予曰以五兩貿米能無不足之患耶民始曰彼以三兩四兩而此以五兩折長補短似無不足之歎矣予曰府內可得千石耶心泰曰營本府大同米排朔條六百石及大有屯穀折米三百石而外營應下中推移一百石則可爲千石之穀矣予曰本府之中如可得千石則甚爲便當矣卿等旣爛熳商確必當善爲區處矣當以除耗一事書下傳敎而凡係華城還餉皆以整理穀爲名諸道則仍無整理穀名色屬之常賑或備局更不以整理穀三字爲貽弊之端則事事圓好矣濟恭曰除耗之擧非但言足聽聞以有耗也故還分多還分多故爲害於民今旣無耗則願者與之不願者勿與還弊亦從此可祛矣且支放給代或慮貿米之爲弊而如彼區處秩秩有序不勝幸甚矣民始曰諸道整理穀一竝以常賑區處好矣有隣曰今而後斷當半留半分城內留庫當爲萬石矣予曰保障之地尤合峙穀大抵此擧專出爲所重之本意而若或因是而有弊於他邑則豈可乎哉在學曰他邑別無貽害之事矣予曰西京去古未遠故爲民施惠輒減田租之半今則異於是有田者率多豪富故減租之惠不及於小民至若還耗之除專爲小民之惠澤矣予又曰諸道整理穀今旣移換矣所謂修城整理穀之當初設置非予本意不但名色之眩於擧行籍此貽弊亦不一其端及今同時變通從長區處爲好矣鎭寬曰除耗處分甚盛擧也但來頭必有停退蠲減之時則國穀之漸就耗縮亦不可不念古人亦有田租減半之例臣意則以半耗蠲除似合於經遠之謨矣予曰異同之論固爲好矣而今旣以全耗爲定有難更議
정조 22년 · 강
命以明日詣園所行禮再明三明間還宮
정조 22년 · 목
敎曰明詣園所行禮還至行宮再明三明間還宮以此分付○兵曹判書李時秀曰軍號之預爲啓下者止於今日自明日以後三日軍號當自此中啓下封送於留都所當令禁軍持去乎予曰當使宣傳官持去矣時秀進軍令予敎承旨李益運曰明日詣園時香官則陪香先詣可也予又曰軍號事體至重且秘無異兵符故以制勝傳令宣傳官奉往豈可付之禁軍乎仍命書傳令一度傳給宣傳官使之往傳于留都大臣及訓御將又下軍號封敎曰封下軍號大臣依傳令辭意傳于守宮承旨發牌兵曹郞廳排日頒布訓御將代領諸節亦依傳令辭意爲之事分付
정조 22년 · 강
命明日詣園所時東西班留駐大皇橋近處
정조 22년 · 목
敎曰明日詣園所時東西班大皇橋近處留駐
정조 22년 · 강
命傳香承旨馳詣社稷奉審摘奸受香諸處一體奉審摘奸
정조 22년 · 목
社稷春享及儲慶宮毓祥宮延祐宮懿昭墓文禧廟祭享在明也
정조 22년 · 강
命廣州餉穀折米五千餘石屬之道內留庫自畿營某樣穀中耗條三百石每年以詳定價移送廣州二百石不足之代以年前出鎭時用餘米付守臣者充補以革移轉畿邑之弊餉穀五千石換在湖西者依右例一體釐正
정조 22년 · 목
予曰近聞廣州出鎭之後屬邑有分置之還蓋因當初城內校吏支放專以餉還聊賴故其弊至於原穀之漸耗前廣留欲矯此弊痛革城內民給還之規而山城還五千石分定於二十邑謂之南城餉穀以充支放之需矣如是之際畿邑受弊又當如北漢還上之弊矣敎以廣州分司後城餉五千石之移轉畿內二十邑者雖出於不得已之擧而近聞移轉各邑耗條作錢之際不無受弊之端云不可不趁卽釐正矣左議政蔡濟恭曰廣州餉穀之移轉各邑者其所爲弊果無異於北漢城餉之弊伏聞聖敎不勝欽頌及今變通則畿邑民惠恐無大於此矣右議政李秉模曰此穀之分置各邑取耗作錢者蓋出於杜反逋之宿弊補支放之需用而斂散之際民弊已多執錢之時奸竇層生伏奉聖敎已入俯燭矣及今釐正在所不已自今以後元穀折米五千餘石屬之道內留庫自畿營某樣穀中耗條三百石每石每年以詳定價九百兩從便移送於廣州二百石不足之代則年前出鎭時有用餘米二百石之姑付守臣者以此充補綽有餘裕矯捄之道恐無出此令道臣往復擧行似合事宜近聞南城餉穀五千餘石之換在湖西者其所爲弊與畿邑無異云亦依右例一體釐正尤有合於仰體聖念之道故竝此仰達從之
정조 22년 · 목
以尹寅基鄭冣成爲掌令沈晉賢爲右尹訓鍊都監都提調蔡濟恭禁衛營都提調金履素相換以金魯巖爲宣傳官金㷞爲黃海兵使
정조 22년 · 강
命水原中軍以閫帥防禦使以上有履歷人擇差
정조 22년 · 목
敎以水原中軍勿拘常格以閫帥防禦使以上有履歷人今日政各別擇差
정조 22년 · 목
以柳文植爲水原中軍
정조 22년 · 강
試射放入格人頒賞于維與宅仍召見藥院提調沈煥之副提調徐龍輔
정조 22년 · 목
藥院請診也○予曰頒賞尙未畢閉門姑勿爲之先爲懸燈煥之等曰夕間聖體調攝之節若何予曰今已向差不必入診矣旋命先退予敎壯勇兼內使趙心泰曰鄕軍先以路遠處軍兵磨鍊明日還詣行宮後先爲解送也又敎曰挾輦軍四十名未明先詣駕前後各三十壯勇衛左右列各三十隨駕事分付心泰曰外營入防軍環衛依前知委擧行之意約束於外使處而外山麓樹木茂密處逐虎軍以幾名磨鍊乎予曰以五十名磨鍊可也又敎曰軍兵去就皆送信箭斯速擧行而內外使則旣已親承下敎不必更送信箭矣又敎曰明日詣園所時外營旗鼓八達門落後還詣行宮時待令於梅橋可也親軍衛閑良申龍大等以次頒賞訖命親軍衛正領等進立階下敎曰親軍衛之特置意蓋有在而近聞奸弊多端人皆厭避而其所爲弊之端一一陳達而有闕塡代之時誰爲主管亦爲直陳也正領等對曰二百親軍衛散在各處而其中家在外村之類去營下爲百里或七八十里一月一赴之際人馬之久留糧資之多辦實多艱窘之弊此所以或有厭避也塡代之時則正領與書員同選可合之人矣予曰許多弊瘼專由書員之容奸該別將亦以其見欺於書員之故方欲嚴處況爾等旣在三正九領之列固當預求可合之人以爲臨時充定之地而乃與書員符同作奸一境之內可合於親軍衛者書員輩何以知之書員云云爾旣發口其所作弊之狀若不一一直告則當爲嚴棍取服斯速仰對無敢一毫欺隱也正領等對曰正領擇可合人以授書員書員報于該將別無從中作奸之事矣予曰近來充定之規大異於當初入屬之時此專是從中作奸之致而朔試射賞格間亦有不能受去者云此非書員之弊而何若非書員之弊則乃是爾等正領之弊也今若更問徒涉屑越且値齋日明日行禮還宮後令內外使合坐嚴問若又欺隱當另加嚴處今日則姑令退去而此後塡闕之規令外使爛商釐正以此意分付○柳葉箭入格別軍官出身徐命仁等三人邊二中各弓一張帽子一立金彝鍾等三人貫一中各木一疋林萬泰等七人邊一中各布一疋左列親軍衛出身申龍大等二人邊二中各筒箇一部閑良李賢郁邊三中直赴殿試申千碩等二人貫二中直赴會試左列親軍衛閑良李弘龍貫一中邊一中直赴會試右列親軍衛直赴李明漢貫一中邊一中弓一張長箭一部左列親軍衛出身金致元等十二人邊二中各弓一張帽子一立左列親軍衛閑良金昌輝等七人貫一中各木一疋左列親軍衛前主簿李光春等三十五人邊一中各布一疋賜給○鞭蒭入格左列親軍衛前主簿李光春等九十五人六中各木一疋左列親軍衛嘉善金允台等五十五人五中各布一疋左列親軍衛前萬戶全希祥等十八人四中各帽子一立馬鐵一部左列親軍衛閑良鄭得重等六人三中各帽子一立左列親軍衛出身金孝三等十五人二中各帽子一立左列親軍衛閑良崔一光等六人四中馬橫馬鐵一部左列親軍衛閑良金成奎等三人三中馬橫馬鐵一部左列親軍衛閑良朴喜寬一中身病馬鐵一部賜給○砲放入格左哨入防軍禹錫圭邊二中木一疋帽子一立前哨入防軍金岳只貫一中木一疋左哨入防軍朴其五同等十二名邊一中各木一疋賜給
정조 22년 · 강
命承旨飭諭御史徐有聞呂駿永使之各別廉察
정조 22년 · 목
予敎承旨李益運曰御史徐有聞呂駿永差送時前後下敎何等申複而專不致察甚至於今日使不佩掌標者雜在於衛內外而視若不見一不執捉有若戲劇者然是豈成說乎況渠輩公然出入於作門而多率下隸反爲弊端亦甚可駭御史則不可決棍令備局差假備邊郞使之各別廉察還宮日待令於始興而若或如前不勤則當決棍嚴處招致兩人以筵敎立庭責諭而若或不善隱身現形於作門近處則執留後來告之意竝爲分付於作門哨官御史掌標則只給三箇其餘二箇則使之還納而無掌標帶隸令畿伯今日內柙送京中可也
정조 22년 · 강
命明日詣園時壯勇內使率善騎隊京鄕步軍訓局馬步兵爲先廂外使率親軍衛步軍爲後廂禁軍別將精抄禁軍隨駕其餘軍兵禁衛大將都領留駐行宮
정조 22년 · 목
兵曹以明日園所展謁時先後廂軍兵及行宮留待軍兵取稟敎以壯勇內使率善騎隊一哨京鄕步軍二哨訓局馬兵五十名訓局步軍一哨爲先廂外使率親軍衛一哨步軍二哨爲後廂禁軍別將精抄禁軍三十人隨駕其餘軍兵竝留駐行宮禁衛大將都領各營軍兵留駐
정조 22년 · 강
命特敎頒給之下壯勇營者內使主管知委外營然後外營擧行仍著爲式
정조 22년 · 목
壯勇外內營啓言卽者祗受傳令內外營則難以統轄京外軍門其所擧行每多遺漏昨日炭空石之或給或不給可以知之除非各該營按例爲之者外此後凡有特敎分給內使主管知委外營然後外營擧行事命下矣臣等謹依成命隨駕各營軍兵炭空石未及受去之類詳細査出一從式例每十名空石三立炭一斗二升一一分給而此後園幸時謹以此傳令內辭意載之外內營謄錄以爲永久遵行
정조 22년 · 강
命華城還餉竝稱整理穀仍除耗條令守臣斂散毋令居民以穀多爲苦園底民田之入於火巢三四次定界者加給其直大有屯如意垌賦繁役重處從長區處俾有益下之政親軍衛亦爲釐正萬年堤役待回鑾後卜日經始必趁農作前告竣
정조 22년 · 목
敎曰自奉園寢於本府今焉爲十年予小子抱莫攀靡洎之慟而不能日日躬檢灑掃以展晨昏之誠惟府之群黎百姓居是地長瞻宰樹共護珠丘予安得不視是府如視帝鄕待是民如待故人然於十年之間荏苒因循何事近於仁政何政可以便民減租之政貧富難以竝施賜復於民古今各異其宜惟糶糴之除耗爲人和之策乙卯整理穀之竝置華城除耗糶糴卽予當初本意而未果爲者聞其穀總庶可排比自今華城還餉竝稱整理穀仍除耗穀而陞爲留司以後民以穀多爲苦令守臣知此意斂散園底田土之入於火巢處初準十倍之直再亦如之三四次定界也與初再相反此亦量宜加給而大有設屯如意築垌亦出爲民足食之意近聞賦繁役重此亦當爲益下之政俾卽從長措處親軍衛之特置實倣羽林衛之例而將不致察吏緣爲奸亦依筵敎別般釐正至於萬年堤役所重上爲園寢下爲民生疏導之費當有內下回鑾後卜日經始必趁農作前告竣凡此數條爲園寢拱衛之道推以及於民生之樂業自餘擧行付之廟堂條列知委
정조 22년 · 강
駕詣園所召諭路傍父老
정조 22년 · 목
辰初三刻三吹時至予具軍服乘轎以出左議政蔡濟恭等曰靜涉之餘侵早勞動聖候若何予曰今則漸至差復矣仍進發出八達門命承旨李益運招路傍父老民人等諭曰陪奉園寢今已十年予之視爾輩比他日自別必欲施之以諸道所無之例所以有還餉之除耗也俄下傳敎已詳言之還宮後當令守臣字字曉諭爾等預知此意永思樂業之方益盡拱護之誠也此外城內家垈之免稅園底土價之加給至於大有屯筦千庫等處皆有釐弊之事而比之還耗此皆小事矣爾等之中有長安門外北屯耕食之民乎民人等曰多有耕食者矣予曰當初起墾專爲爾輩目下所收已爲千石非不爲幸而賦繁役重爲弊多端捧納之際鞭扑狼籍云已令留守另加釐弊如有他瘼一一詳陳也民人等曰荷此曠前之惠澤感祝之外更何所達而但屯畓之可種二斗之地而或有以三斗捧稅者可種四斗之地而或有以五斗捧稅者此未免有弊矣予曰此則已命更爲打量矣更有可陳之弊乎民人等曰無他弊瘼之可達者矣予命本府判官金思羲進前敎曰還穀無耗八路之所未有而本府之民自有所重整理穀之必欲除耗乃予本意故事雖難愼斷而行之矣本府還餉穀多爲弊一戶所受至爲數石而聞爾頗能釐正云今又除耗則願受者與之不願受者不必分給糴弊從此可蘇耶思羲曰旣除耗又以從願許分則糶糴之際似無他弊矣予曰大有屯之闢荒作畓專爲校吏及府民之生利而校吏輩有名無實云果無着實作農之道耶思羲曰本府校吏常時使役甚繁果無勤農之暇矣予曰屯畓落種斗數之爽實果如民人之所達而汝亦知其事實乎思羲曰當初打量間或不均果有石多實少之說而臣亦得聞矣駕到甕峯降轎乘馬進發至園所下馬乘輿入齋室
정조 22년 · 강
行親祭仍奉審園上
정조 22년 · 목
時至改具黲袍烏犀帶出齋室東門乘小轎詣紅箭門外降轎詣版位行禮如儀獻官左議政蔡濟恭終獻官右議政李秉模贊禮禮曹判書趙尙鎭大祝應敎李翊模仍詣園上奉審予曰屛風石罅隙比前尢顯然矣內閣提學鄭民始曰以封內虛左之故用力有不同自致有罅隙矣予曰左邊屛風石有滲水之痕何也招入別看役丁遇泰下詢遇泰曰每當下雪時左邊偏得朝陽故雪水流下以致如此矣予曰石物則制度如長陵而反有勝焉其工不下於崔天若矣其時丁遇泰有夢兆而得此石云爾尙思之否遇泰曰夢有一神人告之曰花山璞中有玉覺而求之果得四箇大石於頑石之中如璞中之玉今此魂遊石及長明燈皆是石也予命招入安城郡守曹允植敎曰園上所見處植木已成茂密而火巢稍遠處猶有稀疏之歎石串及洪範山麓更加播植則好矣允植曰洪範山麓則土不宜松故多播橡實今旣茁長若至春晩葉生則所見當甚好矣仍還御碑閣後小次命左議政蔡濟恭右議政李秉模入侍敎曰除耗傳敎昨夜書下卿等見之耶濟恭曰除耗一事實是大政有光簡册矣予曰異同之論固無怪焉而勒分之弊自可永祛矣修城整理穀事右相亦善爲草記區處而不必別出名色只屬之備局句管好矣內閣提學鄭民始曰雖不別出名色例以年條區別如今年所創則名之曰戊午穀矣予曰然則便是別出名色矣大抵整理穀之分置八道意在所重而以其事體之不輕也故吏緣爲奸不無藉賣恐動之弊今而後無以整理穀一事少貽民弊則誠爲好矣須爲從便善處趁卽草記可也仍命宣饌於大臣承史閣臣及兵曹判書別雲劍侍衛訖命閣臣二員奉審于奉安閣改舖袱褥之有頉者
정조 22년 · 강
御齋室召見諸閣臣及園令徐直修宋厚淵
정조 22년 · 목
予敎厚淵曰爾於先正爲幾代孫乎厚淵曰爲五世孫矣予曰爾等入直時爲其人客之率置特設一料窠矣今果有率來之人乎直修等曰不敢率來矣予曰旣有下敎無論門客或子弟此後則必爲率來也仍宣饌於園官及諸執事予敎一提學鄭民始曰舟橋何時撤去而可及於三南之漕運否民始曰回鑾之後當卽撤排而優可及之矣予曰顧瞻樹木春意已爛熳矣今年植木之政更爲加意也又敎曰萬年堤疏鑿之功不可不留意灌漑之益大旱不竭其下之田皆成沃土豈不爲民生日用之大利乎民始曰近來灌漑之不通專由下流之壅閼若有器械之便利則工後不必多入如欲專靠人功則亦難卒就矣
정조 22년 · 강
命自園所洞口至八達門捧上言
정조 22년 · 강
命園官及留守地方官等弓矢豹虎皮依例賜給
정조 22년 · 목
敎以園官令徐直修宋厚淵內下弓矢各一部留守徐有隣內下豹皮一領地方官判官金思羲內下虎皮一領竝依例賜給守僕守護軍山直等亦令外整理所考例施賞○壯勇外營啓言京守僕二名香室守僕一名園所守僕四名書員二人守護軍五十名四山監官四人各木一匹庫直一名案山直七十名各布一匹依定例自外整理所分等頒給
정조 22년 · 목
鼓三嚴予乘轎進發至逌瞻峴降轎乘馬兵曹判書李時秀承旨李益運檢校待敎沈象奎等進前奏曰晩來風勢頗緊觸冒可慮伏願還御駕轎焉予曰轎內鬱熱左右瞻脁之際傍入之風反甚於馬上矣仍進發由八達門入左翊門中陽門還御維與宅
정조 22년 · 강
命壯勇外使所領馬步軍園所店往來之類卽令做飯後先爲解嚴下送今番陣上出用五哨入防軍竝除一年入防
정조 22년 · 목
敎曰勞軍莫若今番外使所領馬步軍兵中園所站往來之類卽今做飯後先爲解嚴下送今番陣上出用五哨入防軍竝除一年入防事分付外使處
정조 22년 · 강
命明日還宮時各營待信箭出待津頭
정조 22년 · 목
敎曰明日當爲還宮分付各營待信箭出待津頭事留都大臣知悉○命宣傳官趙運永持信箭標信傳于留都大臣明日待信箭出來時仍以此信箭擧行而大臣祗受信箭後往留陣都領午後出至鍾街前路柢迎訓將則今日在北營明日午前言送留都大臣後率隨駕軍兵出來津頭御將則今日宿留陣明日率舟轎器具與訓將同爲出來事分付仍往龍虎營解出挾輦軍也
정조 22년 · 강
惠陵忌辰祭香室單子命守宮承旨代押
정조 22년 · 강
命當日所捧上言梗槪仰奏後各令該曹該道稟處御史等執頉者使之決放仍飭御史呂駿永廉察迎華驛弊還宮後復命
정조 22년 · 목
予敎承旨李益運曰御史四人今在何處益運曰林漢浩鄭晩錫姑不入來徐有聞呂駿永則方在作門外云矣予曰分付作門使之入送而問其執頉與否使之決放呂駿永則迎華驛設置後聞多新弊云使之詳細廉察還宮後復命可也
정조 22년 · 강
命此後幸行經宿時左翊門下鑰事著爲式
정조 22년 · 강
命華城城內城址家基及追定界火巢田土之屬於筦千庫者竝免稅後狀聞
정조 22년 · 목
敎曰華城城內如城址家基等不當納稅而出稅未及免稅者及追定界火巢田土之屬於筦千庫者旣納賭地又應公稅而未及免稅處竝免稅後狀聞事分付守臣
정조 22년 · 강
命本府校宮釋菜時執事及參班諸生待題下應製園底府內武士試射應射將校等外別試柳葉箭一巡於武士等一中以上依書下賞格頒給後啓聞
정조 22년 · 목
敎曰本府校宮釋菜之遣宗伯行祭卽初有之擧執事及參班諸生成册明日收捧別單馳啓待題下應製以爲分等施賞之地園底府內武士等欲爲試射而因調攝未果爲矣試射應射將校等外別試柳葉箭一巡於武士等再三明間試取一中以上依書下賞格以外帑庫所在者頒給後啓聞事分付外使○書下賞格柳葉箭貫二中以上後錄別單貫邊弓矢邊二中弓箭貫一中箭竹七十箇邊一中箭竹六十箇
정조 22년 · 강
命華城御前待令校吏軍兵與陣上待令將校標下軍待還宮後卽爲試射放外使所領軍兵長安門外解嚴親軍衛別軍官入防軍等卽於解嚴處所各送其家
정조 22년 · 목
敎曰因調攝留宿行宮者爲四夜本府校吏軍兵之勞苦鉅矣御前待令校吏軍兵雖施賞卽不過按例與陣上待令將校標下軍明日還宮後卽爲試射放榜目修啓而外使所領軍兵長安門外解嚴親軍衛別軍官入防軍等卽於解嚴處所各送渠家事分付守臣處
정조 22년 · 강
命吏曹郞廳申後追呈省記者分揀
정조 22년 · 목
政院啓言今日吏曹省記呼申稍久之後始爲追呈事體所在萬萬未安當該郞廳所當重勘而本院請推外無他罰何以爲之敎以分揀
정조 22년 · 강
壯勇外營以內外營各軍門隨駕將官將校軍兵糧饌馬太各司盤纏二日條分給啓
정조 22년 · 목
壯勇外營啓言內外營各軍門隨駕將官將校軍兵等糧米饌價馬太及各司盤纏二日條合米一百三十五石八斗八升太三十五石四斗六升錢一千八百八十九兩二錢六分依整理所磨鍊自外整理所分給
정조 22년 · 강
命華城外諸道所置整理穀屬之常賑穀令該廳依例糶糴華城除耗之代從後稟處
정조 22년 · 목
備邊司啓言今此整理穀之竝置華城除耗糶糴有以仰華城之故置此穀名穀名之自有所重故特除其耗不但華城民庶鼓舞歡欣抑亦中外膽聆孰不欽頌從今以後整理爲名之穀只在華城更無一包之散在他道者則諸道所置整理穀不可不及今區處一傡屬之常賑穀令該廳依例糶糴華城除耗之代已與道守臣有所商確請從後稟處允之○備局行會諸道跋辭以爲乙卯整理穀設置所重果何如而諸道斂散之際多不善於擧行吏緣爲奸官連其謗貽弊於民不一其端此豈當初創置之本意也哉朝家深軫此狀今於園幸駐蹕之日特命華城還餉換作整理穀諸道所在整理穀則竝屬之常賑穀從今以後諸道更無整理穀名色諸般弊端不祛自革民之蒙惠如新受賜到關卽時詳細知委於道內各邑乙卯整理穀從實數盡爲移錄於常賑穀不須別爲儲置一依常賑原穀通融糶糴擧行形止卽爲狀聞
정조 22년 · 강
命諸道所在修城整理穀移作備局句管穀
정조 22년 · 목
備邊司啓言諸道整理穀今旣移換於華城餉穀所謂修城整理穀名色亦卽從長區處事伏奉筵敎矣此穀設始時在下擧行未能諦悉聖旨强作名色不但各邑眩於某穀之爲何穀籍此貽弊不一其端今此聖敎寔出於祛其混雜之穀名永杜侵欺之奸弊自今爲始諸道所在修城整理穀移作備局句管穀而備局句管中名色亦自不一此則隨其道之所在句管穀名自本司消詳行會修城整理穀則無邑不在而備局句管穀則非是邑邑皆有者此等處換名合錄於備局句管穀所在邑使諸道曉然知修城整理穀名之更無所在於各道各邑爲宜以此措辭分付於八道及三都道守臣處諸道中北關正穀本少事多難便以其穀數換置他道實合方便請亦以此意一體分付允之○備局行會諸道跋辭以爲修城整理穀名色今若仍置則奸弊之滋長穀名之混淆難保其必無自朝家深軫長遠之謨至有區處之命諸道所在修城整理穀竝作備局句管穀之某穀三南軍作米京畿江原道備邊司穀平安道補城庫穀海西管餉會外穀北關備局句管穀廣州軍餉依例糶糴道內如有備局穀素無之邑必須移付於備局穀所在之處準其數爻換其名色使之以類相從位置不紊從今以後無論乙卯條修城條凡以整理穀爲名者華城一府外他處則無之之意曉告守宰俾各知悉擧行形止亦卽狀聞
정조 22년 · 강
領府事洪樂性陳疏乞解藥院之任賜批
정조 22년 · 목
疏略曰夜間靜攝玉體諸節夬臻天和而末由卽承起居益切煎菀臣寒痰留結脅間萬無蠢動之路情禮俱闕義分都虧此時藥院之任不可不備員伏乞亟遞臣所帶內局都提調仍治臣曠職虧分之罪批以今則差勝卿其安心仍命遣史官傳諭
정조 22년 · 강
書下御題命左議政蔡濟恭試取本府校宮釋菜時參班諸生
정조 22년 · 목
以太牢祀孔子爲賦題命諸生應製
정조 22년 · 강
命自長安門至崇禮門捧上言
정조 22년 · 강
駕發華城行宮少駐遲遲臺至淸川坪御築臺處招諭附近民人分饋果酒
정조 22년 · 목
卯正三刻三吹訖予具軍服乘轎出左議政蔡濟恭右議政李秉模藥院提調沈煥之等進前問候予曰今朝諸節益勝矣敎濟恭曰今番本府校宮釋菜參班儒生使之應製而書題則已書置卿須落留出榜上送再明間上來可矣仍進發禁衛大將率休息馬兵五十訓步軍一哨爲先廂內使率休息善騎隊一哨原環衛鄕軍一哨休息京軍一哨挨接先廂之後禁軍別將率禁軍及駕後爲後廂予到萬石渠前路降轎少憩予指左傍水田敎承旨等曰此是大有屯初是陳荒之地今成沃畓矣仍命召入外營將校使指陳大有屯之從某至某爲幾里對曰自前望大山之名通山者至長安門外過十里矣予乘馬進發矣遲遲臺下馬少憩諸閣臣進前問候予曰比朝尤勝矣予曰領府事箚批還宮後使史官傳諭予命招入外營前排校卒之落後者分饋酒肴以送予曰回還時則必欲徐徐作行宣傳官知此意擧行而前排先爲進發可也予至淸川坪下馬御築臺處招入近臺民人敎曰乙卯年慈駕少駐處爾等築而爲臺民情大可見矣予庸嘉之仍命分饋藥果壺酒
정조 22년 · 강
命沿路校吏將卒試射放時廣州則留守試取始興果川則兩邑地方官眼同試取柳砲中從自願一巡三中以上別單修啓畿營隨駕之類亦爲準此
정조 22년 · 목
敎曰今番幸行往還日子稍遲以致沿路校吏之等待將卒之使役勞苦甚多廣州則留守試取始興果川則兩邑地方官眼同試取柳砲中從自願一巡而一中米二斗或布一疋二中三斗或木一疋三中以上別單修啓事分付畿伯及廣留而畿營隨駕之類準此事一體分付
정조 22년 · 강
晝停于始興縣仍進發至鷺梁津頭召見領府事洪樂性于駕前少駐于龍驤鳳翥亭召見京畿監司李在學果川縣監金鋼始興縣令尹守翼
정조 22년 · 목
午正三刻三吹訖予具軍服乘馬進發壯勇大將率善騎隊二哨先來京軍二哨上番軍一哨爲先廂禁將率先來步軍一哨馬軍五十挨接先廂之後禁軍別將率都監馬兵五十步軍一哨爲後廂駕至文星洞命攔後軍年多者限二十名抄出落後過數里敎承旨李益運曰路傍見重臣鄭好仁之柢迎今始知其自鄕上來矣明日必爲靈壽閣肅拜之意傳及可也駕到鷺梁津頭領府事洪樂性柢迎於路左予命入侍樂性曰自伏承玉候之久和下情焦菀而以臣病狀旣不能躬進候班今聞已向平復回鑾萬安不勝慶忭敢此來詣欣瞻耿光矣予曰今則快愈矣卿須從龍驤鳳煮亭夾門以入休憩也仍詣龍驤鳳煮亭敎曰依當初磨鍊以龍驤鳳煮亭少駐擧行可也益運曰旣以少駐磨鍊侍衛皆令上來何如予曰唯益運曰京畿監司李在學果川縣監金鋼始興縣令尹守翼竝依下敎待令矣予命入侍敎曰俄者傳敎見之耶營屬及兩邑校吏軍卒從願射砲而日子則分日耶兩守令互爲參試其中連十年往來者別爲抄錄以納也在學曰非但隨駕如道路橋梁監官之類亦當別錄耶予曰然矣仍宣饌于承史閣臣侍衛諸臣
정조 22년 · 강
駕發龍驤鳳煮亭至鍾閣刖路召見留都大臣金履素由敦化門還宮
정조 22년 · 목
申初三刻三吹訖兵曹判書稟陞橋炮又稟陞旗宣傳官請渡涉號令竝如例予改具戎服帖裏乘馬渡舟橋留陣營軍出待津頭前後廂依出宮時例擧行予入崇禮門至鐘閣前路命留都大臣入侍領敦寧金履素曰其間玉候欠和遠外下情焦箢以過矣予曰今則夬愈矣仍命承旨送宣傳官持信箭分付各營解嚴兵曹判書李時秀曰今明日軍號自華城已有啓下封送於留都者而今旣還宮更爲自本曹啓下而已送之軍號自政院還入宜矣予曰依此爲之可也駕入敦化門由建陽門保定門萬八門還內
정조 22년 · 강
遞承旨徐龍輔金啓洛以洪明浩李溏代之竝前望也
정조 22년 · 목
龍輔啓洛聞有實恙也
정조 22년 · 강
遞承旨洪仁浩李益運李泰永以李相璜兪漢寧魚用謙代之竝前望也
정조 22년 · 목
仁浩益運亦有實病泰永落馬云也
정조 22년 · 강
命園幸時隨駕校卒令各該營修啓待下敎試取
정조 22년 · 목
敎曰今爲十年勞軍多矣況今番因調痾又費兩夜露處隨駕將敎軍兵令各該營門修啓待下敎仍令各該營將臣試取其中十年十一幸連爲隨駕者別爲抄出修啓
정조 22년 · 강
命司鑰白景旜分揀放送
정조 22년 · 목
以司謁書房色司鑰差代手本敎以當次窠傳命司謁中差定白哥棍汰足矣分揀放送事分付
정조 22년 · 강
判下上言七十三度于各該司
정조 22년 · 강
刑曹以擊錚人原情啓
정조 22년 · 목
該曹啓言淸安幼學延景勳原情以爲本縣前縣監李鼎烈遞歸時書册馱放火元犯罪人延有用兄弟逃躱而渠父學曾以渠五寸叔義曾逃躱事爲捉現之首次知而被囚末乃以渠父爲從弟孝增之投牋徵贖事含憾於舊官以至於指嗾其從弟輩云而投牋納贖旣非大事則豈至於指嗾凶慘之事乎乞令渠父姑貸殘命云請上裁敎以議處又啓言觀此供辭如以指嗾爲目則前此道啓之論勘何不攙及若只以其逃命從弟之督現則似不至一向滯囚請令道臣更爲嚴査啓聞後稟處允之又啓言鳳山童蒙金尙益原情以爲渠父甲寅八月十一日出往場市同坊人朴致化泥醉爭閧渠父走避酒店同月十七日致化致命則檢官看審傷處而不査誰某之踼打但以爭閧之祟出於渠父歸之正犯之科豈不冤乎乞使渠父生出獄門云請上裁敎以令道臣査啓又啓言公州童蒙李福贊原情以爲錦山朴贊義爲名漢偸葬於亡祖墓傍渠父毀掘其墳不至露棺贊義要路俟之亂打致死珍山官初檢以成獄之意枚報營門而錦山官覆檢以戲殺修正文案贊義竟至於生出獄門乞賜嚴斷云請上裁敎以令道臣詳査狀聞又啓言全義良女李召史原情以爲渠夫黃大潤獄事上徹後判付內令道臣窮覈無疑則先放後聞事分付而迄未蒙生成之澤乞垂輕疑之恩云請上裁敎以議處又啓言此獄査啓至再至三末後判付至令窮覈無疑則先放後聞事分付而本道之一向訊推有何委折請更令道臣嚴査啓聞後稟處允之又啓言永柔童蒙孟德寶原情以爲渠父春奉爲洪處大兄弟所擠顚倒于川渠中則處大兄弟在上亂打渠父掉脫之際三人混雜相閧而處大致死指名渠父以成獄案誠爲至冤乞令嚴査云請上裁敎以議處又啓言此獄實因明的情跡無疑已經錄啓連行同推則尙今抵賴已極痛惡敢以死中求生之計有此縱子鳴冤之擧者尤極無嚴請原情勿施允之又啓言猥濫擊錚人北部安召史爲其子趙德行定配請放事也德行以殺獄之緊重于犯罪止流配已是寬典則變幻事實有此呼籲者萬萬猥越原情勿施楊州崔命說爲其父尙耆定配請放事也尙耆在任珍島時邑民之塡壑穀物之負逋已登繡啓至被島配則縱子鳴金極爲無嚴原情勿施嚴勘放送遂安奉召史爲其夫定配請放事也全興祚以試紙換名至被充軍之律果使其親年在法當贖則伊時何不自陳乎事涉疑訝令本道査實狀聞後稟處靈光朴八甲請罷其父之養子事也渠父生前以其族侄立以爲後則渠以其父之庶子出於爭財之計乃敢以圖出禮斜行已悖頑等說張皇論列至請罷養者大關倫理原情勿施照法嚴勘智禮宋雲平爲其先祖天祥兄弟請褒事也原其事實已屬久遠不待營邑之採摭儒林之公議妄自陳列未免猥越原情勿施曉諭放送大丘金德弼爲其十代祖玄錫給牒事也玄錫卽故忠臣文起之子同時被禍而今以縣監官銜腏享於寧越朝士壇則給牒與否更無可論原情勿施曉諭放送抱川吳龍雲爲其父厚氏定配請放事也店漢等之毆辱官行時渠父以隨從罪止徒配猶屬末勘而乃敢以不篤老之私情爲此無於法之請宥者誠極無嚴原情勿施連川李潗山訟事也年前因渠上言至承判付自營邑已爲査處則不有官決張皇爲說又此煩瀆極涉無嚴原情勿施考律重勘公州金徽老山訟事也前因渠之呼籲判付行査彼隻旣在落科則營邑自當督掘而又煩呼籲者雖涉猥屑而立落旣定之後尙不掘移未知有何委折分付道臣嚴飭督掘西部南履度請獻御賜戰袍事也從古敵愾之臣多蒙解衣之寵而未聞身後輒皆還納則固當十襲珍藏以爲傳家之寶不宜妄售追提之言自歸干冒之科原情勿施曉諭放送南部房仁大爲其父連得定配請放事也連得誣告殺獄罪至徒配甲寅赦典時移錄於不限年秩今此呼籲雖不無據而當初照律旣承特敎則不可以其子之鳴冤有所徑釋原情勿施南部李鎭星爲其祖廷說昭雪事也事在戡亂錄已成鐵案則到今七十年之後張皇爲說至請辨雪反欲要功萬萬無嚴原情勿施考律嚴勘西部閔學洙訴其同僚之犯用公物而反被混勘事也該府兩汰已爲公案而急於逞憾之計有此冒籲之計者誠極無嚴原情勿施考律重勘西部韓愼康導掌推尋事也昨年金世徵以此相詰於內需司自該司移送臣曹而臣曹因下敎推給於世徵矣到今愼康之敢以見奪等語肆然鳴金極爲痛駭原情勿施考律勘處狼川吉來復請推木物價事也假托公文斫賣村木係是法外故自內司論以偸斫屬公勘罪則到今稱以私養欲推價本者萬萬痛惡原情勿施照法嚴勘交河趙暹爲其高祖䃏伸冤事也䃏之罪犯至施極律則雖於年久之後固不敢語到伸雪二字況於昨年上言時金吾覆啓極其截嚴則事不旋踵又此生心其在嚴隄防之道不可勿施而止考律嚴勘抱川李鍾仁爲其祖時熙伸冤事也渠祖罪犯旣載鞫案關係至重則其孫之敢以伸雪等語逐年呼籲者無嚴莫甚原情勿施考律重勘豐德徐聖復爲其父潤請放事也潤若因禮曹關文被囚於管理營則苟有所冤伸訴於該曹該營無所不可乃以陵屬之偸斫藉重爲說冒瀆天聽者極涉無嚴原情勿施考律重勘定山趙垕鎭陰竹禹八男楊州崔壽逸等俱以功臣後裔軍役稱冤事也渠輩果是勳臣子孫則往訴營邑自可査實頉給而敢煩瀆擾民習無嚴原情勿施考律勘處載寧梁成輝其父見囚及垌沓役弊事也泛言其父之被囚已極糢糊而論列監官顯有挾憾之意恣意瀆擾欲售射利之習萬萬駭痛考律重勘本事則亦係田功分付道臣査實嚴處海州李召史爲其夫方光明定配請放事及延坪漁基還屬島民事也其夫請放之訴贅及漁基之弊則其言之猥越推此可知考律勘處前以延坪事飭敎截嚴而今以此訴觀之其弊猶復如前極爲駭然分付道臣各別禁斷松禾河出瑞其父再淸爲舊官由吏時替當官債事也果如所訴則守令之不報吏債極爲駭然自臣曹各別査實刻期推給河漢則身爲由吏之子稱以徵債論列舊官萬萬無嚴考律重勘春川林五江木物價推尋事也退訟之後如欲稱冤則更呈法司無所不可而乃於七年之後鳴金煩徹民習痛惡原情勿施考律重勘李潗原情以爲渠以山訟爲任天常所掘昨年哀籲有詳査公決之命而營邑督掘有倍於前九朔牢囚月三刑推渠之葬親若有礙逼於任山則初豈入葬乎鐵原倅李夏保之尺量也以其千餘步縮爲八百餘步而謂之曰此亦威勢所壓亦可當禁處云云渠以越人塜許多爲言則該倅曰常塜雖多無傷而班塜雖遠可禁云云經年枷囚無數嚴刑勒使督掘罔有紀極一縷殘命將至垂盡之境一葬猶難況七葬乎昨冬渠母大祥時泣請一夜之由於本官則托以重囚終不許由使不得闋服爲其官而豈忍爲此哉乞賜處分允之敎以其中漣川李潗則無論千步八百步訟理曲直之何如又無論一時七葬之督掘之違越金石之典王政莫先於敦俗重倫故極惡大憝之假貸一縷者遭喪給由俾許歸葬卽我朝寬大之令典懿規則所謂鐵原倅李夏保諸般擧措都置之托以重囚俾不得乞由於母死終喪之日云者誠如原情內所訴則夏保可謂兩罪俱發爲先令金吾諸堂郞爲開坐拿囚夏保嚴問捧口招以聞而萬一欺隱夏保之嚴刑得情以伸公法以嚴倫常姑無論自卿等難免枉法溺職之罪各別惕念按覈以草供啓聞卿曹跋辭豈不寒心之甚所可惜者本曹凡事判堂主張則乃敢爲此悖常無稽之說胡甚辜負駭然甚矣判堂卿等爲先施以不敍之典諸堂罷職潗則放送
정조 22년 · 강
京畿監司李在學以始興果川境擊錚人供招馳啓
정조 22년 · 목
狀啓以爲忠州儒學朴汝剛原情以爲渠父垂裕罪名特伸而官爵未復乞復官爵云令該曹稟處敎以罪名蕩滌則官爵亦在蕩滌中而渠不知之有此呼籲狀啓還下送此意分付事分付道臣又狀啓以爲北部童蒙羅大吉原情以爲渠父應素甲寅年間以私掘罪遠配於甲山府渠祖必觀今年七十九歲素嬰疾病朝夕難保乞許渠父移配近地俾渠祖一次相面云令該曹稟處又狀啓以爲羅州私奴白雲興原情以爲渠上典林普鎭去庚戌年以壓良之律定配於谷山府荐遭父母之喪不過兩次奔哭而前後兩喪尙在淺土乞命宥還故土云令該曹稟處又狀啓以爲加平幼學曺錫一原情以爲渠八代祖境山在楊州地同州居姜宗永偸葬於䐉後五步之內故探幾預禁則宗永誣訴本官稱以伐喪捉囚渠至於刑推渠母與妻冒往禁葬則宗永結縳毆打至於勒葬之境乞令掘移云昨秋曺錫一等謂以姜宗永之逼葬渠山打破喪輿至燒外棺而姜哥則不爲入葬代喪自有當律故首犯曺善伯依律勘處矣今此供辭中五步內偸葬之說有何委折更爲査實決處計料○刑曹啓言羅應素以私掘露棺罪至流配而其妻其子之前後屢瀆極涉猥越事當嚴勘而大吉年未及丁請原情勿施參酌放送允之又啓言林普鎭以壓良之律至被流配則今不可遽議放釋請原情勿施允之
정조 22년 · 목
南壇三角木覓漢江祭在再明也
정조 22년 · 강
命吏曹參判李敬一越俸一等仍飭此後南壇齋官另擇塡差又飭祭物祭器精備蠲滌及淸道等節
정조 22년 · 목
敎曰南壇享祀之齋官各別擇差飭敎果何如而觀此祭報府極爲該然當該差祭堂上捧現告爲先越俸一等此後雖時任閣臣承旨玉堂草記通融塡差事更爲嚴飭齋官塡差不審如此其他擧行亦可推知典祀官發牌祭物祭器精備蠲滌之意嚴飭該營從事官發牌淸道等節各別嚴飭
정조 22년 · 강
召見來待諸臣于便殿內閣提學鄭民始沈煥之檢校直提學李晚秀原任直閣金勉柱南公轍金祖淳檢校待敎沈象奎李存秀壯勇使趙心泰
정조 22년 · 강
舟橋司監官領將等施賞有差
정조 22년 · 목
敎曰江民之效勞於年年幸行其勞其弊可勝言哉十年十次擧行者舟橋監官許瑍金鎭郁空闕衛將作窠今日政差下都監官金光泓邊將見窠差送其餘內下筒介等物依判下施賞旗軍中十年連爲擧行人令賑廳各給木綿一疋○舟橋監官領將姓名成册都監官折衝金光泓九次擧行邊將除授副監官嘉善張仁弼折衝鄭德淳領將折衝金光洙嘉善李鳳儀七次擧行各筒介一部前主簿朴道明六次擧行三升一疋帽子一立嘉善孫聖玉四次擧行三升一疋閑良許礝三次擧行三升一疋卞光晉折衝全命鈺前萬戶叚興道二次擧行各木一疋嘉善柳復文八次擧行筒介一部帽子一立金聖重一次擧行木一疋檢校監官嘉義許瑍月串僉使金鎭都十次擧行竝實職承傳○敎以各年賞格謄錄載於整理儀軌乎此後詳細載錄其中捧傳旨者分付該房捧傳旨筒介三升帽子內下木兵曹○賑恤廳啓言舟橋九次擧行旗軍崔忠孫等二名各木一疋題給
정조 22년 · 강
罷鍾城府使朴光進
정조 22년 · 목
北兵使鄭觀采狀啓以爲鍾城府使朴光進馳報內慶源府開市大國人等當來到本府故客舍房舍預先點火矣自東上房房堗起火壁大廳十間東大廳八間西大廳六間沒數燒燼其他翼廓及博氏所接之房得免延燒大國人卜物捧置於別間樓上庫故一不燒火兩通官所接房舍以在右翼廊今方修掃以爲迎接之地云不善檢飭致有客舍失火之擧該府使朴光進罪狀令攸司稟處○咸鏡監司李鼎運狀啓以爲鍾城府開市時大國人所接館舍失火事詳載於北兵使鄭觀采狀聞中而方當支差之時不善檢飭致有此館所失火之境該府使朴光進爲先罷黜其罪狀令攸司稟處
정조 22년 · 목
以李勉兢爲吏曹參議沈繼之爲崇陵參奉初仕也李日運爲鍾城府使李書九爲刑曹參判姜游爲副總管
정조 22년 · 강
以趙尙鎭爲刑曹判書前望也
정조 22년 · 목
因刑曹判書望筒敎以非年老與劇任則耆堂也前望單子入之待下批與參判參議牌招察任
정조 22년 · 목
以李祖源爲禮曹判書
정조 22년 · 강
罷承旨李溏職重推兵曹判書李時秀
정조 22년 · 목
敎曰政院之不知格例未諳事體愈往愈甚軍務事例不得出朝報試射去就關係何如且況爲所重兼欲慰悅三軍有此特恩則同是試射而鄕試射出朝報京試射則拔之者豈有如許道理乎昨日坐直下位承旨罷職不爲提醒之兵曹判書從重推考
정조 22년 · 강
命時囚李夏保待過齋後施威究問捧直招以聞
정조 22년 · 목
義禁府啓言鐵原前府使李夏保口招以爲渠待罪鐵原時李潗母終喪之日不爲給由事則李潗昨年十一月以其母之大祥呈狀請由故招致官庭代囚或保授之人使之得來則終不得來故果不許由當初李潗與任天常山訟於漣川官自漣川官論報畿營自畿營以刻期掘移之意嚴關漣川則李潗逃避不現其後丙辰年以山在鐵原而落訟於漣川實爲冤抑之意上言則有令本道査處之命故因營關摘奸則任塜之距李塜爲八百餘步則此是不當禁之地而當初任山入於獻陵香炭所諸任哥其時上言朝家特爲出給四邊立標定界京兆戶曹俱有文案間有他塜事任塜年久失傳因人尋得故爲其人之有功而不禁其葬云九朔牢囚月三刑推勒捧侤音事則李潗頻頻逃走故果爲牢囚旣已落訟又因營題果爲三次刑推捧侤音督掘而非七塜乃是五塜也此莫非渠全沒知覺自陷大戾云旣有捧口招啓聞之命請上裁敎以所謂囚供亦不敢爲自明之計名以命吏忍爲此無於法無於古斁倫蔑憲殘忍絕悖之擧如修私釁費盡心力者抑何故也是可忍乎今明適値齋日待再明日更爲開坐爲先施威究問委折一一捧直招以聞而萬一漫漶泛忽輸情之前決無停刑之理卿等以此知之該囚則仍前嚴囚俾渝俗薄倫之輩知所一分忌畏
정조 22년 · 강
命全羅監司李得臣狀啓還下送
정조 22년 · 목
得臣以各邑鎭牧場三巡分賑形止及行乞兒搜訪饋飼之節連加申飭事馳啓敎以飭諭之下字恤之典則亦不能塞責狀啓還下送
정조 22년 · 목
南壇三角木覓漢江祭在明也
정조 22년 · 강
召見壯勇兼大將趙心泰于便殿
정조 22년 · 강
命壯勇兼大將趙心泰兼總戎使金持默換差
정조 22년 · 목
敎曰園所植木及洞口外築堤將始而內外營自多相關以兼使擧行事面甚爲苟且壯勇兼大將趙心泰與兼總戎使金持默換差符信則前旣換佩使之仍佩事牌招聽傳敎總使敎書仍用只授諭書事該房知悉
정조 22년 · 강
華城校宮釋菜時參班儒生應製入格人施賞有差
정조 22년 · 목
該留守徐有隣狀啓以爲本府校宮釋菜參班諸生應製今月初六日左議政蔡濟恭與臣眼同開場試取入格爲六人試券堅封令本府判官金思羲賚持上送敎以駕次華城適値釋菜之夜特遣宗伯之臣替將祀事召試執豆邊諸生仍命帶閣職曾任本府留守之大臣主試考券在華儒可謂盛擧賦三下幼學沈常鎭直赴監試會試草三下幼學金用遠給二分次上幼學尹培彥辛德羽曺允協金猷遠各紙二卷賜給事下諭留守
정조 22년 · 강
命湖西留庫麰依狀請加分
정조 22년 · 목
備邊司啓言忠淸監司韓用和狀啓以爲道內麰還自來不敷而列邑所在多寡各殊若其最少處只以應分之數無路排比各衙門留庫麰中量宜加分事請令廟堂稟旨分付矣該道麰還本自不敷春耕時加分之請幾無歲無之依狀請就其最少無以排比處參量加分後實數登聞之意請分付允之
정조 22년 · 목
敎以今番隨駕與留陣勞軍多矣明日訓局習陣退行於望後或後日次事分付
정조 22년 · 강
鑄錢所以自明日始鑄啓
정조 22년 · 목
該所啓言鑄錢今月初九日爲始開鑄而擧行諸條依前節目施行
정조 22년 · 강
以李益運爲承旨前望也
정조 22년 · 강
京畿監司李在學以各邑所在乙卯整理穀自今年盡爲移錄於常賑穀與元還通同糶糴事知委各邑馳啓
정조 22년 · 목
該監司狀啓以爲今此各邑整理穀之專屬華城而移錄其名華城還餉穀之竝作整理而特減其耗蓋出於穀名之自有所重民弊之期於永杜也前日之所設置今日之所換作均是廣惠之至意則民人之咸被盛澤與初無異謹以備局關內辭意知委於道內各邑乙卯整理穀自今年盡爲移錄於常賑穀與元還通同糶糴亦令布諭於還民等處俾各曉然知之擧行形止馳啓
정조 22년 · 강
京畿監司李在學以各邑所在修城整理穀盡爲移錄於備局句管穀如例糶糴自今以後勿以整理穀混稱事知委列邑馳啓
정조 22년 · 목
該監司狀啓以爲謹依備局關辭意各邑所在修城整理穀盡爲移錄於備局句管穀使之如例糶糴而自今以後勿以整理穀混稱之意知委於道內列邑擧行形止馳啓
정조 22년 · 강
掌令鄭㝡成陳疏請寢申大尹竄配之命依前照律前兼總戎使金持默該房承旨李肇源施以罷職之典賜批許之
정조 22년 · 목
疏略曰臣適有採薪之苦召牌之下末由趨膺伏乞亟降鐫遞之命第臣於向日左相所奏申大尹事實有未可曉者當初覆啓之時謂之不知耶則廟堂草記時相宜無不知之理謂之知耶則何不於伊時明言而忽然立異於議讞已上處分旣下之後未知大臣於道啓府議之外別有何所聞而然歟旣因囚供之有據已驗査案之脫空則莫重者公法不可以一大臣前後予盾之見隨時低仰也審矣臣謂還寢申大尹竄配之命仍前照律宜矣廟堂薦望事體不輕向於兵曹判書差代也外補之一重臣混入薦望不審之失雖在廟堂選府之循例書入亦極未安當該赴政銓官施以推考之典亦謂宜矣至於將臣所佩兵符法意與密符各異雖在遞罷納符之時兵符則無解納之例而向者諸將臣蒙罷納符也其時兼察總戎使金持默竝以所佩兵符混同解納而喉司之臣亦不致察一體捧入致使該營校吏奔走道路聽聞駭然當該將臣及承宣一竝施以罷職之典斷不可已也批以廟堂草記因特敎傳諭後稟處者則左右相必當相議伊後筵奏之求備於右相似未照檢之致事過之後左相必當悔之申大尹仍前照律勘處事依施外補例不得擬望則爾言指完伯乎此後申明爲可兵符之混納混捧所失非細前兼總戎使金持默該房承旨事竝依施爾其勿辭察職○義禁府啓言寧邊府竄配罪人申大尹仍前照律杖九十收贖奪吉身四等而放送事分付該道臣
정조 22년 · 목
敎曰莫嚴者格例臺臣章奏尤所致愼則三品官上疏頭辭之不敢爲衍語新有申明之特敎今日憲臺疏未免襲謬而不爲往復釐正當該捧納承旨從重推考
정조 22년 · 강
京畿監司李在學陳疏辭職賜例批
정조 22년 · 목
疏略曰臣之待罪見任歲已周矣前後朝令之奉行率多顚錯大小獄訟之決折徒速怨謗凡厥不職之狀殆難更僕而數雖以向來憲臣之論啓見之亦可以反隅矣至若伊時査事旣蒙聖鑑之俯燭特勤提諭曲加開釋無容臣之費辭自卞而身居藩任名登簡書請勘雖止問備遣辭極其深緊乃以不公等語詆斥備至則勿論本事虛實理宜自引以謝公議而行幸在近承命趨走恬若無故今雖爲日稍久而顧何敢一味淟涊也哉伏乞亟命鐫遞
정조 22년 · 강
咸鏡監司李集斗疏乞往省先壠賜例批
정조 22년 · 강
命放河東府定配罪人申偗刑曹參判李書九牌招
정조 22년 · 목
敎曰今因言端聞之果然該郞之在謫者放刑曹參判李書九更爲牌招
정조 22년 · 강
遞吏曹參議李勉兢兵曹參知朴載淳
정조 22년 · 목
政院以勉兢載淳除拜後過三日不爲出肅請竝重推考敎以竝許遞
정조 22년 · 강
命吉冶隱祠致祭
정조 22년 · 목
禮曹啓言依聖敎招問嶺儒金陽變則以爲吉治隱祠在善山府西十五里許而其名吳山祠云矣敎以吳山祠一體致祭
정조 22년 · 강
推承旨兪漢寧禁推承旨金達淳
정조 22년 · 목
敎曰做錯多端當該承旨爲先推考○敎曰承旨金達淳擧措無嚴下義禁府
정조 22년 · 강
命禁衛營習陣後日次爲之
정조 22년 · 목
因該營習陣單子有是命
정조 22년 · 강
配時囚李夏保于穩城府施江原監司徐有防不敍之典配黃仁煐于楊根郡姑放罪人李漢籌罪犯勿論
정조 22년 · 목
義禁府啓言罪人李夏保更招以爲李潗自畿營落訟後移訟于江原監營而因營關摘奸論報矣營題有牢囚後使之刑推督掘故果爲刑推牢囚以至七八朔終祥日不爲給暇事旣是營門罪人故難於擅自許由而代囚保授之人終不得來故果不許由自陷蔑倫之科李潗牢囚之後任哥墳山爲諸任之都祖先故京居人任景涑與渠自兒時相親果有書托之事伊川府使任希存亦以爲旣有營邑處決從速決折之意亦有書托故果爲督掘自歸於受囑之科云李夏保以判付內辭意發問目施威究問則抵書囑托之人雖已指陳用意不給暇之事一味吞吐萬萬痛惡施威之下難以取服請刑推得情敎以朝廷之設置道臣守令宣化分憂者不過曰敦俗重倫則訟理主客從他訟理外此斁憲背典之多少擧措無非駭悖甚至不給一夜之由暇使貿貿峽氓之遠近聽聞不知喪制之至重此所以拔例拿覈至於施威窮詰淆漓之習尙賤行檢輕名義修明之責固難責之於如渠武倅武倅亦命吏凡民有喪匍匐救之卽人人同得之秉彝則自天子達於庶人之通行常道渠獨曰莫我知云者此正虞典所謂不齒於人類放流之律其敢逭乎李夏保投之有北卽刻發遣不知均之爲溺職何況囚近十朔月必三推旣發於囚供而亦非該倅之擅爲則又不特不知亦罪而已不可以外補寬恕當該道臣施以不敍之典又啓言李夏保穩城府定配所卽爲押送允之又啓言龍川前府使黃仁煐原情以爲渠以本府殺獄罪人朴昌一逃躱事限日跟捕二十朔之內特敎退限至於四次而終未捉得萬殞難贖云所當請刑曾經宣傳官請議處敎以區別功議考律勘放後草記又啓言黃仁煐死罪減五等杖七十收贖告身盡行追奪徒一年半定配而功減一等杖六十收贖告身盡行追奪楊根郡徒一年定配允之又啓言姑放罪人李漢籌原情公事判付內問于該道如果不錯特爲勿論事命下而卽接慶尙監司李亨元牒報則枚擧仁同府使崔獻重査報以爲前府使李漢籌在任時果無民役庫倉貸之文蹟而倉穀未報之數爲二百餘石雖似流來舊逋亦無年條之可考故現告中只曰倉貸未報云者蓋其實狀如此故也該府使之發明果是無疑至於反逋流來五千餘石該府使果爲報營收殺矣及其遞歸後逋吏又復起逋於反庫時此則雖是該府使所不知之逋而屬之新官則不可不得不追錄於該府使現告中當者之稱冤亦或無怪反逋之報營收殺雖有可據之文蹟而逋吏所負現發遞歸之後所謂倉貸旣非自己之加下果是前貸之未報者則李漢籌爰辭不無所據云矣今以道臣査報參互李漢籌之供辭則流來反逋之收殺倉穀前貸之未報旣無差錯之端所當依判付勿論請上裁敎以勿論
정조 22년 · 강
內醫院以議藥同參李行訥刊名該廳啓
정조 22년 · 목
該院啓言議藥同參李行訥削名該廳勿齒人類事命下矣如此悖惡之類不可置之於醫官之列行訥刊名該廳矣
정조 22년 · 강
廣州留守洪檍以行幸時本府擧行校吏將卒射放得中人施賞馳啓
정조 22년 · 목
該留守狀啓以爲謹依傳敎內辭意今番行幸時本府擧行校吏將卒等臣於今月初八日柳砲中從自願一巡試取二中以下得中人柳砲區別役姓名及頒賞數爻後錄馳啓○敎鍊官柳時謙斥堠將金在復柳葉箭貫一中邊一中旗牌官金鳴秀邊二中各米三斗敎鍊官李潤華等二人知彀官李潤謨旗牌官盧景行捕盜軍官趙命鉉等三人書吏沈殷得邊一中各米二斗巡令手二名鳥銃邊二中各米三斗使喚軍一名貫一中斥堠軍一名燈籠手一名巡令手五名牢子三名炊飯軍一名色驅一名依幕直一名捕卒三名邊一中各米二斗
정조 22년 · 강
忠淸監司韓用和以永同縣監金在明罷黜馳啓
정조 22년 · 목
該監司狀啓以爲永同縣監金在明以其親病還歸連山本家已至三朔今則以親病身恙一時俱谻屢呈辭狀不得已罷黜
정조 22년 · 강
暗行御史呂駿永以迎華驛弊瘼廉察書啓